รัฐบาลไทย-ข่าวทำเนียบรัฐบาล-ศปถ. ประชุมเตรียมความพร้อมป้องกันและลดอุบัติเหตุทางถนนช่วงเทศกาลปีใหม่ 2561  เน้นบูรณาการทุกภาคส่วนเพื่อร่วมกันสร้างวัฒนธรรมความปลอดภัยทางถนน
วันพฤหัสบดีที่ 21 ธันวาคม 2560
ศปถ. ประชุมเตรียมความพร้อมป้องกันและลดอุบัติเหตุทางถนนช่วงเทศกาลปีใหม่ 2561  เน้นบูรณาการทุกภาคส่วนเพื่อร่วมกันสร้างวัฒนธรรมความปลอดภัยทางถนน
ศปถ. ประชุมเตรียมความพร้อมป้องกันและลดอุบัติเหตุทางถนนช่วงเทศกาลปีใหม่ 2561
เน้นบูรณาการทุกภาคส่วนเพื่อร่วมกันสร้างวัฒนธรรมความปลอดภัยทางถนน
วันนี้ (21 ธันวาคม 2560) เวลา 10.00 น. ณ ห้องประชุม 1 อาคาร 3 ชั้น 5 กรมป้องกันและบรรเทาสาธารณภัยพลเอก อนุพงษ์ เผ่าจินดา รัฐมนตรีว่าการกระทรวงมหาดไทยเป็นประธานการประชุมคณะกรรมการศูนย์อํานวยการความปลอดภัยทางถนน ครั้งที่ 4/2560เพื่อเตรียมความพร้อมการดําเนินการป้องกันและลดอุบัติเหตุทางถนนในช่วงเทศกาลปีใหม่ 2561 เพื่อให้พี่น้องประชาชนได้เดินทางสัญจรอย่างปลอดภัยและมีความสุขในช่วงเทศกาลปีใหม่
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะประธานการประชุมคณะกรรมการศูนย์อํานวยการความปลอดภัยทางถนน (ศปถ.) เปิดเผยว่าอุบัติเหตุทางถนนนับเป็นปัญหาสําคัญที่สร้างความสูญเสียทั้งต่อชีวิตและทรัพย์สิน โดยเฉพาะในช่วงเทศกาลสําคัญต่างๆ และเทศกาลปีใหม่ถือเป็นช่วงที่มีสถิติอุบัติเหตุทางถนนสูงกว่าช่วงปกติ รัฐบาลจึงได้ให้ความสําคัญและกําหนดให้การสร้างความปลอดภัยทางถนนเป็นวาระแห่งชาติ โดยกําหนดให้การป้องกันและแก้ไขปัญหาอุบัติเหตุทางถนนเป็นนโยบายสําคัญที่ทุกภาคส่วนจะต้องร่วมกันขับเคลื่อนการดําเนินงานอย่างจริงจังและต่อเนื่องทุกปี และการประชุมในวันนี้ ศปถ.จะได้หารือในประเด็นเกี่ยวกับแผนการดําเนินงานในการดูแลความปลอดภัยทางถนนให้กับพี่น้องประชาชนในช่วงเทศกาลปีใหม่ รวมถึงมาตรการต่างๆที่ทุกหน่วยงานได้ร่วมกันใช้ในช่วงที่ผ่านมา อาทิ การบังคับใช้กฎหมาย มาตรการทางสังคม และการอํานวยความสะดวกให้กับพี่น้องประชาชน รวมถึงการแก้ไขกฎหมายที่จะบังคับใช้ เช่น การเพิ่มบทลงโทษ การตรวจจับความเร็ว ซึ่งมาตรการต่างๆ เหล่านี้จะต้องช่วยกันรณรงค์ให้เกิดการรับรู้และตระหนักถึง ผลเสียที่จะเกิดขึ้น และความปลอดภัยในการใช้รถใช้ถนนร่วมกัน ซึ่งจะต้องมีการบังคับใช้กฎหมายอย่างเข้มงวด จริงจัง และต่อเนื่อง ควบคู่ กับการรณรงค์ประชาสัมพันธ์ เพื่อลดปัจจัยเสี่ยงหลักของการเกิดอุบัติเหตุทางถนน
สําหรับแนวทางและการดําเนินงานในการสร้างความปลอดภัยทางถนนช่วงเทศกาลปีใหม่ 2561 ที่จะถึงนี้ จะดําเนินการสร้างความปลอดภัยทางถนนอย่างต่อเนื่อง โดยเพิ่มความเข้มข้นในช่วง 7 วันแห่งความปลอดภัย ระหว่างวันที่ 28 ธ.ค. 2560 - 3 ม.ค.2561 ภายใต้แนวคิด"ขับรถมีน้ําใจ รักษาวินัยจราจร"โดยมุ่งเน้นการลดปัจจัยเสี่ยงอุบัติเหตุทางถนนที่ครอบคลุมทั้งด้านคน ยานพาหนะ ถนน และสภาพแวดล้อมต่างๆ โดยเน้นการบังคับใช้กฎหมายจราจรอย่างเข้มข้น เพื่อเข้มงวดพฤติกรรมเสี่ยงอุบัติเหตุ รวมทั้งควบคุมการจําหน่าย การดื่ม และการเข้าถึงเครื่องดื่มแอลกอฮอล์ในช่วงเทศกาล นอกจากนี้ การตั้งด่านชุมชนบนเส้นทางสายรอง และการส่งเสริมการจัดกิจกรรมที่เป็นมงคลต่างๆ ในช่วงเทศกาลปีใหม่ เช่น การสวดมนต์ข้ามปี การทําบุญตักบาตร เป็นต้น รวมทั้งได้กําชับให้ทุกพื้นที่มีการวางแผนอํานวยความสะดวกในการเดินทางให้กับพี่น้องประชาชนเช่นการจัดเตรียมช่องทางพิเศษ ทางเลี่ยง ทางลัด และจัดทําป้ายเตือนป้ายแนะนําต่างๆ รวมทั้งมีการจัดจุดพัก รถและจุดบริการต่างๆ เพื่อให้เกิดความปลอดภัยแก่ผู้ใช้รถใช้ถนน
รัฐมนตรีว่าการกระทรวงมหาดไทย กล่าวเพิ่มเติมว่าเพื่อให้การขับเคลื่อนการลดอุบัติเหตุทางถนนสัมฤทธิ์ผลตามเป้าหมาย ได้เน้นย้ําให้ทุกภาคส่วนร่วมมือกันรณรงค์และดําเนินการตามมาตรการและแนวทางที่กําหนดอย่างจริงจังและต่อเนื่อง มีการตัดสินใจร่วมกัน โดยมุ่งเน้นการลดปัจจัยเสี่ยงให้สอดคล้องกับสถานการณ์อุบัติเหตุทางถนนในพื้นที่ รวมถึงการจัดกิจกรรมรณรงค์ประชาสัมพันธ์ผ่านสื่อต่างๆ อย่างต่อเนื่อง เพื่อให้ประชาชนได้รับรู้ เกิดความตระหนัก และมีจิตสํานึกในการสร้างวัฒนธรรมความปลอดภัยทางถนนร่วมกัน รวมทั้งเพื่อให้พี่น้องประชาชนได้เดินทางกลับบ้านอย่างปลอดภัยและมีความสุขในช่วงเทศกาลปีใหม่นี้.
ครั้งที่ 198/2560
กองสารนิเทศ สํานักงานปลัดกระทรวงมหาดไทย
โทร 0 - 2224131-2